Μητροπολίτης Ξάνθης και Περιθεωρίου Παντελεήμων

Ο Μητροπολίτης Παντελεήμων (κατά κόσμον Μιχαήλ Καλαφάτης, Πετροκέρασα Χαλκιδικής, 27 Ιουλίου 1943) είναι Έλληνας θεολόγος και ιεράρχης της Εκκλησίας της Ελλάδος, ο οποίος διατελεί Μητροπολίτης Ξάνθης και Περιθεωρίου από το 1995.

 Βιογραφία 
Ο κατά κόσμον Μιχαήλ Καλαφάτης γεννήθηκε το 1943 στα Πετροκέρασα Χαλκιδικής (σήμερα ανήκουν στον Νομό Θεσσαλονίκης). Αποφοίτησε από την Νομική Σχολή του Αριστοτελείου Πανεπιστημίου Θεσσαλονίκης το 1967 και από την Θεολογική Σχολή του ιδίου Πανεπιστημίου το έτος 1973. 

Χειροτονήθηκε διάκονος και πρεσβύτερος το έτος 1970 στη Σπάρτη από τον Μητροπολίτη Μονεμβασίας και Σπάρτης Κυπριανό. Υπηρέτησε ως ιεροκήρυκας στις Μητροπόλεις Μονεμβασίας και Σπάρτης και Φιλίππων, Νεαπόλεως και Θάσου. Στη Μητρόπολη Φιλίππων υπηρέτησε επίσης ως σχολάρχης στο Εκκλησιαστικό Λύκειο Καβάλας, προϊστάμενος του Μητροπολιτικού Ναού Τιμίου Προδρόμου Καβάλας Πρωτοσύγκελλος (1981-1985) και ηγούμενος της Ιεράς Μονής Κοιμήσεως Θεοτόκου Μαριών Θάσου. 

Μητροπολίτης Ξάνθης και Περιθεωρίου εξελέγη στις 25 Ιανουαρίου 1995 και χειροτονήθηκε επίσκοπος στην Καβάλα τέσσερεις ημέρες αργότερα. Έχει δημοσιεύσει πολλά άρθρα και πολλές μελέτες.

Την 1η Φεβρουαρίου 2001 αναγορεύτηκε επίτιμος διδάκτορας του τμήματος Μηχανικών Περιβάλλοντος του Δημοκριτείου Πανεπιστημίου Θράκης.

Επί αρχιερατείας του εγκαινιάστηκε και αποπερατώθηκε ο Καθεδρικός Ναός της του Θεού Σοφίας Ξάνθης καθώς και η σύγχρονη Μονάδα Ανοικτής Φροντίδoς Ηλικιωμένων «Ο Άγιος Παντελεήμων».

Με ενέργειες του μητροπολίτη Ξάνθης και Περιθεωρίου Παντελεήμονος στις 11 Απριλίου 2000 αγιοκατατάχθηκε ο άγιος Θεοφάνης επίσκοπος Περιθωρίου δια Πράξεως του Οικουμενικού Πατριαρχείου και διά της Εγκυκλίου 2692 της 18ης Μαΐου 2000 της Ιεράς Συνόδου της Εκκλησίας της Ελλάδος έγινε γνωστή η ένταξή του στο Αγιολόγιο της Εκκλησίας. Η ημέρα μνήμης του Αγίου ορίσθηκε η 3η Μαΐου.

Στο πλαίσιο των λατρευτικών και λοιπών πανηγυρικών εκδηλώσεων για την 100ή επέτειο των Ελευθερίων της Ξάνθης, ο Μητροπολίτης Παντελεήμων ανέλαβε πρωτοβουλία για την ανάδειξη της μνήμης των 33 μοναχών της Μονής Παναγίας Καλαμούς Ξάνθης οι οποίοι υπήρξαν θύματα των θηριωδιών των βουλγάρων κατακτητών κατά την περίοδο της κατοχής 1913-1919. Στις 23 Σεπτεμβρίου 2019 προέβη στην ανακομιδή των λειψάνων των 33 μαρτύρων και  προχώρησε τις διαδικασίες που προβλέπονται για την αγιοκατάταξή τους υπό του Οικουμενικού Πατριαρχείου.ΕΚΤΑΦΗ ΚΑΙ ΑΝΑΔΕΙΞΙΣ ΙΕΡΩΝ ΛΕΙΨΑΝΩΝ ΕΚΤΕΛΕΣΘΕΝΤΩΝ ΠΑΤΕΡΩΝ ΙΕΡΑΣ ΜΟΝΗΣ ΠΑΝΑΓΙΑΣ ΚΑΛΑΜΟΥΣ ΞΑΝΘΗΣ, Ι.Μ. Ξάνθης και Περιθεωρίου

Το 2020 με μέριμνά του δόθηκε οικονομική αρωγή από την Μητρόπολη Ξάνθης για την κάλυψη άμεσων αναγκών εξοπλισμού και προμηθειών του Γενικού Νοσοκομείου Ξάνθης.Ι.Μ. Ξάνθης: Οικονομική βοήθεια στο Γενικό Νοσοκομείο Ξάνθης, vimaorthodoxias.gr

Παραπομπές

Εξωτερικοί σύνδεσμοι
 Ιερά Μητρόπολη Ξάνθης και Περιθωρίου

Παντελεημων
Κατηγορία:Απόφοιτοι της Θεολογικής Σχολής του Αριστοτελείου Πανεπιστημίου Θεσσαλονίκης
Κατηγορία:Απόφοιτοι της Νομικής Σχολής του Αριστοτελείου Πανεπιστημίου Θεσσαλονίκης